Карел Чапек

**Карел Чапек** (Karel Čapek) 9. януар 1890, Малы Сватоневицѣ, окрес Трутнов — 25. децембер 1938, Прага — еден из найславнѣйшых чешскых писателей XX вѣка, прозаик и драматург, фантаст.

## Биография
Карел Чапек родив ся в фамилии дохтора Антонина Чапка и Божены Чапковой. Вшиткы трое дѣти з той родины стали ся писателями. Карел покрещеный быв в ремеселном варошику Упиця, де перебрали ся про дохторску практику отця, и де дѣтвак мог выходити закладну школу. Гимназию студовав в Градцю Кральовой и закончив пак в Брнѣ. Року 1915 зыскав бакалаврат з филозофии на Карловой универзитѣ в Празѣ. В литературу вступив року 1916. Од року 1917 — новинарь и критик, а од року 1921 аж до смерти — редактор пражскых *Народных Новинок* (Lidové noviny). Року 1920 сприятелив ся з Олгов Шайнпфлуговов, писательков и артистков, своев будучов женов. В роках 1932–1938 быв сѣм раз номинантом Нобеловой награды з литературы.
Про то, же быв слабого здравля, передчасно умер на запал плюц.

## Творба
Писати зачав въедно з братом Йозефом,и выдали зберьку *Ясны глубины* (Zářivé hlubiny, 1916), дале  *З житя мушкарнѣ* (Ze života hmyzu, 1921), *Адам Сотворитель* (Adam stvořitel, 1927). 

Иншы книгы, напримѣр *Застараный загородник*  (Zahradníkův rok, 1929), *Як ся то робить* (Jak se co dělá, 1938), иллустровав Йозеф Чапек. 

Карел Чапек е автор познатых пьес *Дѣло Макропулос* (Věc Makropulos, 1922), *Мати* (Matka, 1938), *R.U.R* (Rossumovi Univerzální Roboti, 1920), романов *Фабрика на абсолутно* (Továrna na absolutno, 1922), *Кракатит* (Krakatit, 1922), *Гордубал* (Hordubal, 1933), *Метеор* (Povětroň, 1934), *Обычайный живот* (Obyčejný život, 1934; послѣдны три творять «философску» трилогию, *Война з саламандрами* (Válka s mloky, 1936), *Перва парта* (První parta, 1937), *Житя и* *творба композитора Фолтина* (Život a dílo skladatele Foltýna, 1939, не законченый), а тыж множества повѣдань, ессейов, фельетонов, казок, начерков и путевых записок. Товмач сочасной французской поезии.

Авторство слова робот, котрое ся з пьесы R.U.R. розширило по свѣтѣ, приписуе ся его брату Йозефу, котрый му тото слово порадив. Слово робот славянске, появило ся од глагола robotovat, что в чешчинѣ означать; тяжко робити.

## Слѣд Подкарпатской Руси
В *Балладѣ о Юрѣ Чупови*, что е в *Повѣдках з другой кешенѣ* (1929) Руснак Юра Чуп забье свою властну сестру. Авшак не тот криминалный припад е в центрѣ увагы автора, але характер верховинця, побожность, психология и менталность, котра про чешского жандаря непостижима.  

Роман *Гордубал* (1933) основаный на реалном припадѣ, коли валалчан Гордубал по даколькох рокох вернув ся дому на Подкарпатску Русь и быв забитый своев женов и ей миленцьом. Автор, як и в первом припадѣ кладе звѣданя: ци маме вообще право ту судити и справедливо посудити? 

Подкарпатска Русь в представѣ Карла Чапка вызерать як заосталый край, населеный побожными людьми, котрых але тота побожность не заставить перед криминалным чином. Иншы чешскы авторы, котры писали о Подкарпатской Руси з властного знатя, добытого довгым часом перебываня в том краю, напримѣр Иван Олбрахт, судили цѣлком иншак.

## Почестованя
* Карел Чапек носитель Ордена Т. Г. Масарика (in memoriam, 1995). 
* Улиця Братов Чапков (Bratří Čapků) в Празѣ на Виноградах.
* Закладна школа Карла Чапка, Коданьска 16 в Празѣ-10.  
* Закладна школа Братов Чапков в Упици.
* Гимназия Карла Чапка в Добжиши, окрес Пшибрам.
* Експресс Карел Чапек на линии Мюнхен–Прага–Мюнхен.

## Одказы
Твори Чапека в бібліотеці ''Чтиво'' (укр.)

## Референции
 

Катеґорія:Чешскы писателе
Катеґорія:Писателе 20. стороча